Дзверы бабруйскай антыкавярні “1387” адкрываюцца ў бок пандуса, і наведнікам у інвалідных вазках даводзіцца адольваць гэтую перашкоду на пятачку вузкага ганка, каб праціснуцца ў памяшканне, дзе кампанія “Будзьма беларусамі!” ладзіць грамадскую дыскусію з назвай “Ці мае межы грамадская актыўнасць?”. Гэта вымагае ўпартасці ды займае нямала часу, таму сустрэча з няпростай тэмай пра неабмежаваную актыўнасць пачынаецца з невялікай, але досыць сімвалічнай затрымкай. Зрэшты, добра, што пандус усё ж прадугледжаны.